BEVEGET SEG I STOR FART: Piloter på tre ulike fly observerte noe uforklarlig i irsk luftrom Foto: Daniel Leal-olivas
Irske luftfartsmyndigheter har startet etterforskning etter at flere piloter meldte om flyvende objekter i stor fart.
Tidlig om morgenen 9. november passerte British Airways' flight 94 Irlands vestkyst underveis fra Montreal til Heathrow.
Flygeren kalte opp bakkekontrollen i Shannon og spurte om det var militær aktivitet i området. Hun hadde observert et flyvende objekt i stor fart fra cockpit i sin Boeing 787.
– Det er ingen ting verken på hovedradaren eller sekundærradaren, svarte flygeledelsen i Shannon.
– OK. Den hadde så stor fart, svarte flygeren.
Flere så det samme
Hun fortalte at gjenstanden kom opp på venstre side av flyet og deretter svingte raskt i nordlig retning. Det var et svært skarpt lys, og gjenstanden forsvant i høy hastighet.
Piloter i to andre fly som befant seg i samme luftrom, rapporterte også om uvanlige observasjoner.
Piloten på Virgin Airlines' Boeing 747, som var underveis fra Orlando til Manchester, beskrev observasjonen som en meteor eller et annet objekt som traff atmosfæren. Piloten fortalte om flere objekter som så ut til å følge samme bane. Det kom skarpe lys fra gjenstandene.
– Trolig stjerneskudd
Hendelsen ble gjengitt av nettstedet Live Airspace. BBC har også omtalt saken. Astronomen Apostolos Christou fra Armagh-observatoriet sier at flygerne trolig ble vitne til støv som entret jordens atmosfære i stor fart.
– Det var sannsynligvis det som til vanlig omtales som stjerneskudd, sier Christou.
Han legger til at det må ha vært en noe større gjenstand, kanskje på størrelse med en valnøtt eller et eple, siden det lyste så sterkt.